[{"text_idx": "#000000", "text": "Hizkuntza indigenak Ama Lurra zaintzen"}, {"text_idx": "#000002", "text": "Garabide elkartea hizkuntza-lankidetza egiten duen irabazi asmorik gabeko elkartea da. Helburu nagusia euskararen herrian metatu den hizkuntza-berreskurapen esperientzia beste hizkuntza gutxitu batzuekin partekatzea da. Horretan dihardu munduko hainbat txokoetako jatorrizko hizkuntzekin; eta, oraingo honetan, Garabideko lagunak Tuterara heldu zaizkigu apirilaren 4an \u201cMai da bai eta ezetzik ez dago\u201d laburmetrai dokumentala aurkeztera."}, {"text_idx": "#000003", "text": "Hogei urteko bizi esperantza ematen diote maputxeen mapuzugun hizkuntzari. Gaur egungo haurrak heldu bihurtzerako, hila izan daiteke. Baina halabehar horren aurka ari denik ere bada, Mapuzugulentuain\u0303 elkartea esaterako. Dokumentala biziberritze prozesu horretaz ari da, hain zuzen ere. Garabideren eskutik, Imanol Eppherre, Eider Ballina eta Anne Baskaran Wallmapuraino joan dira, errealitate hori pantailara eramateko."}, {"text_idx": "#000004", "text": "Zer ari da gertatzen Ameriketako jatorrizko hizkuntzekin? Zer ari dira egiten maputxeen hizkuntza eta kultura biziberritzeko prozesuan? Nola ikusten gaituzte euskaldunok gainerako hizkuntza gutxituetako hiztunek? Lagun al dakieke euskal esperientziak beraien hizkuntza berreskuratzeko prozesuan? Dokumentalak galdera hauei eta beste batzuei erantzuna eman nahi die. Dokumentala ikusi eta gero, Garabideko ordezkariek solasaldia gidatuko dute."}]